  Майя Бывальцева Алексей Шепталин 26-тӥ куарусёнысен Удмуртиысь дышетонъя но тодосъя министрлэсь ужзэ быдэсъясе юнматэмын. Со сярысь пуктэтэз юнматӥз элькунлэн тӧроез Александр Соловьёв. Ужкагаз улосвыл тӧрлыкъёслэн сайтазы шараямын. «Шепталин Алексей Александровичез 2016-тӥ арын 26-тӥ куарусёнысен Удмурт Элькунысь дышетонъя но тодосъя министрлэсь ужзэ быдэсъясе юнматоно, Удмурт Элькунысь дышетонъя но тодосъя министрез юнматытозь», — верамын пуктэтын. 26-тӥ куарусёнозь удысэтлэн кивалтӥсезлэсь ужзэ быдэсъялоз министрлэн воштӥсез Игорь Белозёров. Тодэ вайытом, дышетонъя но тодосъя азьвылэз министр Алексей Мирошниченко ас мылкыдызъя ужысьтыз кошкиз 2016-тӥ арын 1-тӥ гудырикошконэ. 2016-тӥ арысь 2-тӥ гудырикошконысен ужоскетъёс оскемын вал удысэтлэн кивалтӥсезлэн нырысетӥ воштӥсезлы Зоя Суворовалы. ВАТСАН Алексей Александрович Шепталин вордскиз Сарапулын 1971-тӥ арын 24-тӥ пӧсьтолэзе. УдГУ-ысь историяя но юридик факультетъёсты йылпумъяз. Истори тодосъя кандидат.   1995–1998 аръёсы — Удмуртиысь кивалтэт бордын ужась Йӧскалык ужъёсъя комитетысь валтӥсь ӧнерчи;  1997–2009 аръёсы — Удмурт кун университетын дышетӥсь;  2004–2005 аръёсы — Улосэз азинтон стратегияя институтлэн кивалтӥсезлэн тодосъя но прикладной эскеронъёсъя воштӥсез;  2005–2016 аръёсы — Росси Федерациысь азьмурт бордын ужась Калык возёсъя но кун службая Росси академилэн Ижкарысь ёзэтэзлэн кивалтӥсез;   2007–2016 аръёсы — Удмуртиысь Мерлыко палаталэн ёзчиез, мер кышкыттэмлыкъя, адямилэн эрикрадъёсызъя, толерантностья но ивортодэт политикая ӧрилэн кивалтӥсез. Удмурт Элькунысь Мерлыко палаталэн тӧроезлэн воштӥсез. Россиысь калык фронтлэн Удмуртиысь ёзэтэзлэн одӥгез кивалтӥсез. Удмуртилэн кункрезезлэн ӟуч текстэзлэн авторез. Тегъёс: Мерлык Дышетон Ижкар Удмуртия Дышетонъянонаукаяминистерство тӥрлык  